Madwar 1000 applikazzjoni għall-benefiċċju tal-ġenituri Fl-ewwel ftit jiem mindu l-gvern għal darb'oħra ħabbar il-benefiċċju tal-ġenituri, daħlu madwar 1000 applikazzjoni. Dan tħabbar mill-Ministru għall-Ġustizzja Soċjali u Solidarjetà, il-Familja u d-Drittijiet tat-Tfal Michael Falzon li flimkien mas-Segretarju Permanenti fi ħdan dan il-Ministeru Mark Musu, taw rendikont dwar dan il-benefiċċju. Sa nhar l-Erbgħa f'nofsinhar, kienu daħlu 934 applikazzjoni, bin-numru tal-applikazzjonijiet jiżdiedu tant li l-Ministru qal li issa huma madwar 1000. Minn dawk, sa dak il-ħin ġew assessjati 418. Minn dawn ma ġewx aċċettati 70 applikazzjoni għal raġunijiet differenti. Fl-istess waqt kien hemm 270 applikazzjoni li ġew approvati biex isir il-ħlas u fil-fatt se jkunu qed jirċievu l-pagament dovut fi tmiem il-ġimgħa. Apparti minn hekk kien hemm 78 applikazzjoni li qed jistennew biex ikunu awtorizzati u 70 applikazzjoni oħra li nbeda l-proċess preliminari biex f'każ li kien hemm xi informazzjoni nieqsa, min applika jiġi kkuntatjat biex jipprovdi dik l-informazzjoni. Mill-proċess ta' pagamenti li sar ilbieraħ jirriżulta li l-ispiża għall-ewwel ftit jiem ta' ħlas ta' dan il-benefiċċju se tkun ta' €105,124. Musu spjega wkoll li min jirċievi dan il-benefiċċju għandu l-kontribuzzjoni tas-sigurtà soċjali mħallsa. Żied jgħid li jekk wieħed jara l-ispiża ta' dan il-benefiċċju u magħha jżid il-parti tal-kontribuzzjoni (+€11,680.45) li qed titnaqqas, l-ispiża totali għal din il-ġimgħa titla' għal €116,800. Il-Ministru Falzon qal li jekk hemm tema li żgur toħroġ minn dan il-benefiċċju huwa li bħala gvern mhux biss huma tan-nies imma gvern għan-nies. Qal kif wieħed mill-miri tagħhom huwa biex jgħinu lin-nies mhux biss finanzjarjament imma jagħtuhom ukoll serħan il-moħħ. Dan hekk kif apparti li tingħata l-għajnuna finanzjarja, jaraw li n-nies li huma fid-dinja tax-xogħol jibqgħu inċentivati biex jibqgħu fid-dinja tax-xogħol. Fakkar kif il-gvern qed jara li l-bolli ta' dawk il-persuni jiġu mħallsa wkoll għax l-għan tagħhom huwa mhux biss li jagħtu serħan tal-moħħ imma li jħarsu wkoll 'il quddiem. Dan il-benefiċċju huwa immirat għall-ġenituri ta' tfal taħt is-16-il sena li minħabba l-għeluq tal-iskejjel dawn il-ġenituri jkollhom joqgħodu d-dar ma' uliedhom, f'sitwazzjoni fejn dawn il-ġenituri jkunu fuq leave bla ħlas, ma jkunux jistgħu jaħdmu mid-dar u fl-istess ħin li min iħaddimhom ma jkunx qed jirċievu l-wage supplement għalihom. Il-gvern kien ħabbar ukoll li dan qed ikun estiż għall-ġenituri ta' tfal b'diżabilità ta' 16-il sena jew aktar u jkunu qed jirċievu l-assistenza għal diżabilità severa miżjuda u li wkoll ġew affettwati b'din is-sitwazzjoni fil-każ li jkollhom joqgħodu d-dar ma' uliedhom.